Objava zahtjeva za odobrenje izmjene specifikacije proizvoda koja nije manja u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2021/C 102/07)

Ova je objava temelj za podnošenje prigovora na zahtjev za izmjenu u skladu s člankom 51. Uredbe (EU) br. 1151/2012 Europskog parlamenta i Vijeća (1) u roku od tri mjeseca od datuma ove objave.

ZAHTJEV ZA ODOBRENJE IZMJENE KOJA NIJE MANJA U SPECIFIKACIJI PROIZVODA ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„Asparago di Badoere”

EU br.: PGI-IT-0495-AM01 – 25.11.2019.

ZOI ( ) ZOZP (X)

1. Skupina koja podnosi zahtjev i legitiman interes

Consorzio dell’Asparago di Badoere (Udruženje „Asparago di Badoere”)

Registrirano sjedište i uprava: Municipio di Morgano, Piazza Indipendenza, 2

31050 Badoere di Morgano (TV), Italija; tel. +39 3282143228

E-adresa: info@asparagodibadoere.it

www.asparagodibadoere.it

Udruženje „Asparago di Badoere” ovlašteno je podnijeti zahtjev za izmjenu u skladu s člankom 13. stavkom 1. Odluke br. 12511 Ministarstva poljoprivredne, prehrambene i šumarske politike od 14. listopada 2013.

2. Država članica ili treća zemlja

Italija

3. Rubrika specifikacije proizvoda na koju se primjenjuje izmjena

☐ Naziv proizvoda

☒ Opis proizvoda

☐ Zemljopisno područje

☐ Dokaz o podrijetlu

☒ etoda proizvodnje

☐ Povezanost

☒ Označivanje

☒ Ostalo: uredničke revizije, provjere usklađenosti, ažuriranje upućivanja na zakonodavstvo

4. Vrsta izmjene

☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom u skladu s člankom 53. stavkom 2. trećim podstavkom Uredbe (EU) br. 1151/2012

☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument) koja se ne može smatrati manjom u skladu s člankom 53. stavkom 2. trećim podstavkom Uredbe (EU) br. 1151/2012

5. Izmjene

Opis proizvoda

1. Članak 2. trenutačne specifikacije proizvoda: „‚Asparago di Badoere’ sastoji se od izdanaka šparoga biljaka iz porodice Liliaceae (bijele sorte ‚Dariana’, ‚Thielim’, ‚Zeno’, ‚Avalim’ ili ‚Grolim’ ili zelene sorte ‚Eros’, ‚Thielim’, ‚Grolim’, ‚Dariana’ ili ‚Avalim’ vrste officinalis iz roda Asparagus).” izmijenjen je i proširen te sada glasi: „‚Asparago di Badoere’ sastoji se od izdanaka šparoga biljaka iz porodice Liliaceae (bijele sorte ‚Thielim’, ‚Zeno’, ‚Grolim’, ‚Cumulus’, ‚Darzilla’, ‚Hercolim’, ‚Marco’, ‚Vittorio’ ili ‚Giove’ ili zelene sorte ‚Eros’, ‚Thielim’, ‚Grolim’, ‚Cumulus’, ‚Magnus’, ‚Giove’ ili ‚Vittorio’ vrste officinalis iz roda Asparagus). Ostali kultivari šparoga proizašli iz istraživanja sorti mogu se upotrebljavati ako postoje eksperimentalni i bibliografski dokazi da se poštuju metoda proizvodnje i svojstva ZOZP-a ‚Asparago di Badoere’. Ministarstvo poljoprivredne, prehrambene i šumarske politike mora se obavijestiti prije nego što se bilo koji od tih kultivara upotrijebi za proizvodnju proizvoda pod ZOZP-om ‚Asparago di Badoere’.” Točka 4.2. sažetka: „‚Asparago di Badoere’ sastoji se od izdanaka šparoga biljaka iz porodice Liliaceae (bijele sorte ‚Dariana’, ‚Thielim’, ‚Zeno’, ‚Avalim’ ili ‚Grolim’ ili zelene sorte ‚Eros’, ‚Thielim’, ‚Grolim’ ili ‚Dariana’ vrste officinalis iz roda Asparagus).” izmijenjena je i sada glasi: „‚Asparago di Badoere’ sastoji se od izdanaka šparoga biljaka iz porodice Liliaceae (bijele sorte ‚Thielim’, ‚Zeno’, ‚Grolim’, ‚Cumulus’, ‚Darzilla’, ‚Hercolim’, ‚Marco’, ‚Vittorio’ ili ‚Giove’ ili zelene sorte ‚Eros’, ‚Thielim’, ‚Grolim’, ‚Cumulus’, ‚Magnus’, ‚Giove’ ili ‚Vittorio’ vrste officinalis iz roda Asparagus). Ostali kultivari šparoga proizašli iz istraživanja sorti mogu se upotrebljavati ako postoje eksperimentalni i bibliografski dokazi da se poštuju metoda proizvodnje i svojstva ZOZP-a ‚Asparago di Badoere’. Ministarstvo poljoprivredne, prehrambene i šumarske politike mora se obavijestiti prije nego što se bilo koji od tih kultivara upotrijebi za proizvodnju proizvoda pod ZOZP-om ‚Asparago di Badoere’.” Ažuriran je popis sorti koje se mogu upotrebljavati za proizvodnju proizvoda pod oznakom „Asparago di Badoere”. Izbrisane su sorte koje se više ne upotrebljavaju zato što su rijetke ili zato što su tijekom godina postale poljoprivredno zastarjele. Dodane su nove sorte koje, uz zadržavanje svojstava proizvoda „Asparago di Badoere”, daju bolji prinos, bolje su u razvijanju karakterističnih značajki proizvoda, otpornije su na bolesti i potrebno im je manje gnojiva ili sredstava za zaštitu bilja, što je prednost za potrošače, okoliš i lokalnu bioraznolikost. Tekstom se sada omogućuje i upotreba novih kultivara pod uvjetom da postoje eksperimentalni i bibliografski dokazi da se poštuju svojstva opisana u specifikaciji proizvoda ZOZP-a „Asparago di Badoere” i da je o tome obaviješteno Ministarstvo poljoprivredne, prehrambene i šumarske politike. To poljoprivrednicima omogućuje upotrebu novih sorti koje se pojave na tržištu uz zadržavanje ustanovljenih svojstava proizvoda. Ova izmjena primjenjuje se na točku 3.2. jedinstvenog dokumenta.

2. U odjeljku specifikacije proizvoda za bijele sorte ZOZP-a „Asparago di Badoere” nakon opisa klase I dodan je sljedeći tekst: „Klasa II Oblik: cijeli izdanak šparoge s vrhom koji može biti lagano razgranat; boja: bijela (može imati primjese ružičaste); okus: sladak, ne kiseo ili slan; meke teksture koja nije vlaknasta, s laganom aromom svježeg povrća i zrele pšenice te jedva primjetnom naznakom gorčine; promjer: od 8 do 30 mm – sve šparoge koje čine svežanj ili pakiranje moraju biti jednako pripremljene; dužina: do 22 cm – sve šparoge koje čine svežanj ili pakiranje moraju biti jednako pripremljene. Šparoge klase II smiju se upotrebljavati samo u prerađivačkoj industriji.” Specifikacija proizvoda sada uključuje klasu II, kojom su obuhvaćeni svi izdanci šparoga koji se ne mogu kategorizirati u klasu „ekstra” ili klasu I zbog razlika u njihovu obliku i/ili dimenzijama, no koji i dalje imaju potrebna organoleptička svojstva kao rezultat uzgoja u istom tlu i klimatskim uvjetima te upotrebe istih tehnika. Nova klasa II odgovara specifičnim zahtjevima tržišnog segmenta u kojem se upotrebljava polupripremljeni proizvod i stoga je rezervirana isključivo za prerađivačku industriju. Ta se izmjena primjenjuje na točku 4.2. sažetka i točku 3.2. jedinstvenog dokumenta.

3. U odjeljku specifikacije proizvoda za zelene sorte ZOZP-a „Asparago di Badoere” nakon opisa klase I dodan je sljedeći tekst: „Klasa II Oblik: cijeli izdanak šparoge s lagano razgranatim vrhom; boja: zelena (može imati primjese ljubičaste); promjer: od 8 do 30 mm – sve šparoge koje čine svežanj ili pakiranje moraju biti jednako pripremljene; dužina: do 27 cm – sve šparoge koje čine svežanj ili pakiranje moraju biti jednako pripremljene. Šparoge klase II smiju se upotrebljavati samo u prerađivačkoj industriji.” Razlozi za tu izmjenu jednaki su razlozima navedenima za bijele sorte ZOZP-a „Asparago di Badoere” u prethodnoj točki 2. Primjenjuje se na točku 4.2. sažetka i točku 3.2. jedinstvenog dokumenta.

4. Sljedeća rečenica: „Najveće prihvaćeno odstupanje od prethodno opisanih zahtjeva za različite klase iznosi 3 % za svaku vrstu.” izmijenjena je i sada glasi: „Najveće prihvaćeno odstupanje od prethodno opisanih zahtjeva za dužinu i promjer za različite klase iznosi 3 % težine.” Riječ je o uredničkoj reviziji radi preciziranja specifikacije proizvoda pojašnjenjem osnove na temelju koje se izračunava ograničenje odstupanja i parametara na koje se primjenjuje. Ta se izmjena primjenjuje na točku 4.2. sažetka i točku 3.2. jedinstvenog dokumenta.

Metoda proizvodnje

Članak 5. trenutačne specifikacije proizvoda

5. Sljedeće rečenice na kraju članka 5.: „Nakon razdoblja potrebnog za formiranje korijena biljke, ‚Asparago di Badoere’ mora se brati u razdoblju od 1. veljače do 31. svibnja svake godine. Najveći prinos po hektaru nakon čišćenja ne smije iznositi više od 7 000 kg.” izmijenjene su i sada glase: „Nakon razdoblja potrebnog za formiranje korijena biljke ‚Asparago di Badoere’ mora se brati u razdoblju od 1. veljače do 30. lipnja svake godine. Najveći prinos po hektaru nakon čišćenja ne smije iznositi više od 10 000 kg za sve tri klase zajedno (ekstra, I i II).” Datum završetka berbe pomaknut je na 30. lipnja. Zbog klimatskih promjena do kojih je došlo proteklih godina, u kombinaciji s prisutnošću sorti koje kasnije klijaju, iste razine prinosa i standardi kvalitete za ZOZP „Asparago di Badoere” sada su zajamčene najmanje 30 dana nakon 31. svibnja. Najveći prinos po hektaru povećan je sa 7 000 kg na 10 000 kg jer neke sorte koje se mogu upotrebljavati za „Asparago di Badoere” imaju veći prinos i duža razdoblja berbe. Ta je izmjena načinjena i radi uključivanja nove klase II, koja je dodana prinosima klase „ekstra” i klase I. Povećanje prinosa po hektaru ni na koji način ne utječe na organoleptička svojstva proizvoda te se i dalje primjenjuju isti standardi kvalitete.

Označivanje

Članak 8. trenutačne specifikacije proizvoda

6. Sljedeći odlomak: „Da bi se mogle stavljati na tržište pod nazivom ZOZP-a ‚Asparago di Badoere’, šparoge moraju biti pakirane u području proizvodnje definiranom u članku 3. ove specifikacije proizvoda uz poštovanje sljedećih uvjeta: (a) bijele sorte ZOZP-a ‚Asparago di Badoere’ — u čvrstim, slamnatom vezicom povezanim svežnjevima težine od 0,7 do 1,2 kg, — u pakiranju za prehrambene proizvode težine ne veće od 2,0 kg po pakiranju; (b) zelene sorte ZOZP-a ‚Asparago di Badoere’ — u čvrstim svežnjevima povezanima slamnatom ili elastičnom vezicom težine od 0,5 do 1,2 kg, — u pakiranju za prehrambene proizvode težine ne veće od 2,0 kg po pakiranju. Sadržaj svakog pakiranja mora biti jednak i sadržavati samo šparoge iste vrste, kategorije i raspona promjera.” izmijenjen je i sada glasi: „Da bi se mogle stavljati na tržište pod nazivom ZOZP-a ‚Asparago di Badoere’, šparoge moraju biti pakirane u svežnjeve ili pakiranje za prehrambene proizvode u području proizvodnje definiranom u članku 3. ove specifikacije proizvoda. Svako pakiranje mora sadržavati samo šparoge iste kategorije i istog raspona promjera.” Sljedeći odlomak iz točke 4.8. sažetka: „Šparoge koje nose naziv ZOZP-a ‚Asparago di Badoere’ moraju biti pakirane u čvrste svežnjeve povezane slamnatom vezicom ili u prikladna pakiranja za prehrambene proizvode. Sadržaj svakog pakiranja mora biti jednak i sadržavati samo šparoge iste vrste, kategorije i raspona promjera.” izmijenjen je i sada glasi (isti je tekst dodan u točku 3.5. jedinstvenog dokumenta): „Radi očuvanja svojstava kvalitete navedenih u točki 3.2. šparoge ZOZP-a ‚Asparago di Badoere’ smiju se stavljati na tržište samo ako su pakirane u području proizvodnje u svežnjeve ili pakiranja za prehrambene proizvode. Šparoge ‚Asparago di Badoere’ moraju se pakirati u području opisanom u točki 4. da bi se osigurale sljedivost i kontrola te spriječilo smanjenje kvalitete proizvoda „Asparago di Badoere’ kao rezultat udaraca ili nagnječenja tijekom prijevoza nepakiranih proizvoda, što može dovesti do toga da šparoga pocrni i da se naruše njezina svojstva kvalitete. Svako pakiranje mora sadržavati samo šparoge iste kategorije i istog raspona promjera.” Ta je izmjena potrebna kako bi se zadovoljili promjenjivi zahtjevi domaćih i stranih tržišta za različitim rasponom vrsta pakiranja i većom fleksibilnosti kao odgovor na potražnju. Tržište zahtijeva pojedinačna pakiranja: svežnjevi ili kutije različitih veličina prilagođeni različitim ciljnim kupcima. Štoviše, s obzirom na to da su nazivom „Asparago di Badoere” obuhvaćene i bijele i zelene sorte šparoga, postalo je jasno da se moraju promicati obje vrste šparoga, a to znači i upotrebu istog pakiranja za obje vrste, tako da se ujednačenost i dalje zahtjeva u pogledu kategorije i raspona promjera, ali ne i u pogledu vrste. Na kraju, relevantna točka jedinstvenog dokumenta proširena je obrazloženjem zahtjeva koji je već prisutan u specifikaciji proizvoda, da proizvod mora biti pakiran u području proizvodnje.

7. Sljedeća rečenica: „Komercijalna klasa, bilo klasa ekstra ili klasa I (pod uvjetima iz članka 2. ove specifikacije proizvoda);” izmijenjena je i sada glasi: „Komercijalna klasa, bilo klasa ekstra, klasa I ili klasa II, popraćena oznakom ‚isključivo za obradu’, u skladu s člankom 2. ove specifikacije proizvoda;” Sljedeći odlomak iz točke 4.8. sažetka: „Svežnjevi i pakiranja moraju biti označeni riječima ,Asparago di Badoere’ IGP (ZOZP) slovima jednake veličine uz posebno navođenje vrste šparoge (zelene ili bijele sorte) koju pakiranje sadržava, naziva (poduzeća) i adrese uzgajivača i subjekta koji provodi pakiranje, komercijalne klase (‚ekstra’ ili ‚I’), raspona promjera i svih drugih informacija koje su propisane važećim zakonodavstvom.” izmijenjen je i sada glasi (isti je tekst dodan u točku 3.6. jedinstvenog dokumenta): „Svežnjevi i pakiranja moraju biti označeni riječima ,Asparago di Badoere’ IGP (ZOZP) slovima jednake veličine uz posebno navođenje vrste šparoge (zelene, bijele ili zelene i bijele sorte) koja se nalazi u pakiranju, naziva (poduzeća) i adrese uzgajivača i subjekta koji provodi pakiranje, komercijalne klase (‚ekstra’, ‚I’ ili ‚II’ zajedno s riječima ‚samo za obradu’), raspona promjera i svih drugih informacija koje su propisane važećim zakonodavstvom.” Ta se revizija sastoji od uključivanja upućivanja na klasu II za obje vrste šparoga ZOZP-a „Asparago di Badoere” i mogućnosti uključivanja obje vrste šparoga (bijele i zelene sorte) u jedno pakiranje ili svežanj.

Ostalo

Uredničke revizije

8. Naziv članka 4. promijenjen je u „Dokaz o podrijetlu”.

9. Naziv članka 5. promijenjen je u „Metoda proizvodnje”.

10. Naziv članka 6. promijenjen je u „Povezanost sa zemljopisnim područjem”.

11. Naziv članka 7. promijenjen je u „Provjere usklađenosti”.

12. Naziv članka 8. promijenjen je u „Označivanje”.

Provjere usklađenosti

Članak 7. trenutačne specifikacije proizvoda

13. Tijelo odgovorno za provjeru usklađenosti sa specifikacijom proizvoda trenutačno nije navedeno u članku 7. U skladu s predloženom izmjenom članak 7. sada glasi: „Usklađenost sa specifikacijom proizvoda provjerava se u skladu s Uredbom (EU) br. 1151/2012; nadzorno tijelo je CSQA Certificazioni S.r.l. (adresa: Thiene (VI) -I- Via San Gaetano n. 74, Italija; telefon: +39 0445313011; e-pošta: csqa@csqa.it; potvrđena e-pošta: csqa@legalmail.it).”

Ažuriranje upućivanja na zakonodavstvo

14. Upućivanja na Uredbu Vijeća (EEZ) br. 2081/92 u člancima 1. i 7. zamijenjena su upućivanjima na zakonodavstvo koje je trenutačno na snazi.

JEDINSTVENI DOKUMENT

„ASPARAGO DI BADOERE”

EU br.: PGI-IT-0495-AM01 – 25.11.2019.

ZOI ( ) ZOZP (X)

1. Naziv(i)

„Asparago di Badoere”

2. Država članica ili treća zemlja

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6.: voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

„Asparago di Badoere” sastoji se od izdanaka šparoga biljaka iz porodice Liliaceae (bijele sorte „Thielim”, „Zeno”, „Grolim”, „Cumulus”, „Darzilla”, „Hercolim”, „Marco”, „Vittorio” ili „Giove” ili zelene sorte „Eros”, „Thielim”, „Grolim”, „Cumulus”, „Magnus”, „Giove” ili „Vittorio” vrste officinalis iz roda Asparagus).

Ostali kultivari šparoga proizašli iz istraživanja sorti mogu se upotrebljavati ako postoje eksperimentalni i bibliografski dokazi da se poštuju metoda proizvodnje i svojstva ZOZP-a „Asparago di Badoere”.

Ministarstvo poljoprivredne, prehrambene i šumarske politike mora se obavijestiti prije nego što se bilo koji od tih kultivara upotrijebi za proizvodnju proizvoda pod ZOZP-om „Asparago di Badoere”.

Pri stavljanju na tržište izdanci šparoga bilo koje vrste obuhvaćeni ZOZP-om „Asparago di Badoere” moraju biti netaknuti, čvrsti, bez oštećenja uzrokovanog neprikladnim pranjem, čisti, svježi izgledom i bojom, bez nametnika i oštećenja uzrokovanog nametnicima, bez nagnječenja, bez neuobičajene vanjske vlage ili stranih mirisa i/ili okusa, hrskavi te ne smiju biti šuplji ni oguljeni. Rez na donjem dijelu šparoge mora biti precizan i okomit u odnosu na stabljiku.

Klasa „ekstra” bijele sorte ZOZP-a „Asparago di Badoere” sastoji se od ravnih izdanaka s čvrsto zatvorenim vrhovima. Izdanci su bijele boje, no mogu se pojaviti ružičasti tonovi nakon pakiranja. Slatkog su okusa, nisu kiseli ni slani, tekstura im je meka i nije vlaknasta, imaju lagani miris svježeg povrća i zrele pšenice i jedva primjetnu naznaku gorčine. Promjera su od 12 do 20 mm, s najvećom razlikom od 6 mm između najdebljih i najtanjih izdanaka u jednom svežnju ili pakiranju, te dužine od 14 do 22 cm, s najvećom razlikom od 1 cm između najkraćeg i najdužeg izdanka u jednom svežnju ili pakiranju.

Klasa I bijele sorte ZOZP-a „Asparago di Badoere” jednaka je klasi „ekstra” u pogledu oblika, boje, okusa i dužine, no promjer joj je od 10 do 22 mm, s najvećom dopuštenom razlikom od 8 mm između najdebljih i najtanjih izdanaka u istom svežnju ili pakiranju.

Klasa II bijele sorte ZOZP-a „Asparago di Badoere” sastoji se od cijelih izdanaka šparoga s vrhovima, koji mogu biti lagano razgranati. Izdanci su bijeli, mogu imati ružičastu nijansu, a promjer im je od 8 do 30 mm (sve šparoge u jednom svežnju ili pakiranju moraju biti jednako pripremljene) i dugi do 22 cm (sve šparoge u jednom svežnju ili pakiranju moraju biti jednako pripremljene).

Šparoge klase II smiju se upotrebljavati samo u prerađivačkoj industriji.

Klasa „ekstra” zelene sorte ZOZP-a „Asparago di Badoere” sastoji se od ravnih izdanaka šparoga koji mogu biti blago zakrivljeni na vrhu. Njihovi su vrhovi čvrsto zatvoreni i tamne, sjajne zelene boje s mogućim primjesama ljubičaste. Donji dio izdanka (ne više od 5 % ukupne dužine) zelene je boje s ljubičastim do bijelim tonovima. Ta šparoga ima izraženo sladak okus te nije kisela, slana ni gorka. Meka je i nije vlaknasta te ima postojanu voćnu, travnatu aromu. Izdanci su promjera od 12 do 20 mm, s najvećom razlikom od 6 mm između najdebljih i najtanjih izdanaka u jednom svežnju, te dužine od 18 do 27 cm, s najvećom razlikom od 1 cm između najkraćeg i najdužeg izdanka u jednom svežnju.

Klasa I zelene sorte ZOZP-a „Asparago di Badoere” jednaka je klasi „ekstra” u pogledu oblika, boje i okusa, no promjer joj je od 8 do 22 mm, s najvećom dopuštenom razlikom od 8 mm između najdebljih i najtanjih izdanaka u istom svežnju, te je duga od 16 do 27 cm, s najvećom razlikom od 1 cm između najkraćih i najdužih izdanaka u jednom svežnju.

Klasa II zelene sorte ZOZP-a „Asparago di Badoere” sastoji se od cijelih izdanaka šparoga s lagano razgranatim vrhovima. Izdanci su zeleni, mogu imati ljubičastu nijansu, a promjer im je od 8 do 30 mm (sve šparoge u jednom svežnju ili pakiranju moraju biti jednako pripremljene) i dugi do 27 cm (sve šparoge u jednom svežnju ili pakiranju moraju biti jednako pripremljene).

Šparoge klase II smiju se upotrebljavati samo u prerađivačkoj industriji.

Najveće prihvaćeno odstupanje od prethodno opisanih zahtjeva za dužinu i promjer za različite klase iznosi 3 % težine.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Svi koraci u proizvodnji šparoga „Asparago di Badoere”, od uzgoja do berbe, provode se na definiranom zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Radi očuvanja svojstava kvalitete navedenih u točki 3.2. šparoge ZOZP-a „Asparago di Badoere” smiju se stavljati na tržište samo ako su pakirane u području proizvodnje u svežnjeve ili pakiranja za prehrambene proizvode.

Šparoge „Asparago di Badoere” moraju se pakirati u području opisanom u točki 4. da bi se osigurale sljedivost i kontrola te spriječilo smanjenje kvalitete proizvoda „Asparago di Badoere” kao rezultat udaraca ili nagnječenja tijekom prijevoza nepakiranih proizvoda, što može dovesti do toga da šparoga pocrni i da se naruše njezina svojstva kvalitete.

Svako pakiranje mora sadržavati samo šparoge iste kategorije i istog raspona promjera.

3.6. Posebna pravila za označivanje proizvoda na koji se odnosi registrirani naziv

Svežnjevi i pakiranja moraju biti označeni riječima „,Asparago di Badoere’ IGP” (ZOZP) slovima jednake veličine uz posebno navođenje vrste šparoge (zelene, bijele ili zelene i bijele sorte) koja se nalazi u pakiranju, naziva (poduzeća) i adrese uzgajivača i subjekta koji provodi pakiranje, komercijalne klase („ekstra”, „I” ili „II” zajedno s riječima „samo za obradu”), raspona promjera i svih drugih informacija koje su propisane važećim zakonodavstvom.

4. Sažeta definicija zemljopisnog područja

Područje proizvodnje šparoga ZOZP-a „Asparago di Badoere” obuhvaća općine Piombino Dese i Trebaseleghe u pokrajini Padova, Casale sul Sile, Casier, Istrana, Mogliano Veneto, Morgano, Paese, Preganziol, Quinto di Treviso, Resana, Treviso, Vedelago i Zero Branco u pokrajini Treviso i Scorzè u pokrajini Venecija (Venezia).

5. Povezanost sa zemljopisnim područjem

Kvaliteta povezuje šparoge „Asparago di Badoere” i zemljopisno područje.

Za obje vrste šparoga „Asparago di Badoere” karakterističan je brz rast. To izdancima daje određena svojstva, i fizička (gotovo da nisu vlaknasti i imaju posebno jarku boju) i organoleptička (prepoznatljiva svojstva opisana su u točki 3.2.).

Kombinacija tla i klimatskih uvjeta u području proizvodnje, kako je prikazano u nastavku, ključna je za osiguravanje kvalitete i jedinstvenosti šparoga „Asparago di Badoere”, jer takva kombinacija pomaže u oblikovanju prepoznatljivih fizičkih i organoleptičkih značajki proizvoda.

Području proizvodnje šparoga „Asparago di Badoere” svojstvena je ponderirana prosječna temperatura od oko 15 °C s promjenama temperature do 30 °C tijekom godine. Prosječna godišnja količina padalina iznosi oko 900 mm, a padaline su obično obilnije u proljeće i jesen. Zbog takvih uvjeta nema potrebe za zalijevanjem usjeva tijekom razdoblja berbe, tako da biljke nisu izložene nestašicama vode, što je čimbenik koji doprinosi odličnoj kvaliteti šparoga „Asparago di Badoere”. Štoviše, rijeke sporog toka iz krških izvora, Sile, Zero i Dese te njihovi pritoci, teku kroz područje proizvodnje zbog čega je zemlja plodna i obradiva, a biljke veoma snažne te nema potrebe za gnojidbom, osim uobičajene. Tlo je siromašno dušikom pa izdanci rastu netaknuti, bez vidljivih rascjepa i pukotina. Na području proizvodnje tlo je rahlo. Šparoge „Asparago di Badoere” mogu se uzgajati samo u dubokim tlima s relativno grubom do srednjom teksturom koja su slabo vapnenačka na površini, podlužnata do neutralna u pogledu pH-vrijednosti te imaju dobro do umjereno odvodnjavanje s mogućim naslagama kalcijeva karbonata dublje pod površinom.

Regija Veneto ima dugu tradiciju uzgoja šparoga, vjerojatno iz vremena kad su Rimljani pokorili to područje.

Postoje mnogobrojni dokumentarni izvori u kojima se spominju i zelene i bijele sorte šparoga „Asparago di Badoere” kao jedan od najtraženijih lokalnih proizvoda regije Veneto. Isto tako, vrijedno je spomenuti da je Badoere bio toliko bitan u uzgoju šparoga u pokrajini da su lokalne vlasti općine Morgano, kojoj Badoere pripada, 1968. organizirale prvi lokalni festival šparoga, što je postalo tradicija koja traje do danas. Uzgoj šparoga duboko je ukorijenjen u kulturu lokalnog stanovništva, a tehnike uzgoja prenose se iz naraštaja u naraštaj. Posebna kombinacija čimbenika proizvodnje – poput ručne, zanatske prirode ove aktivnosti te tla i klimatskih uvjeta u definiranom području – daje proizvod koji se jasno izdvaja od ostatka sektora. Činjenica da je proizvod toliko široko rasprostranjen i dobro poznat zahvaljujući nizu promotivnih kampanja isto tako svjedoči o priznatosti šparoga „Asparago di Badoere”.

Upućivanje na objavu specifikacije proizvoda

(članak 6. stavak 1. drugi podstavak ove Uredbe)

Pročišćenom tekstu specifikacije proizvoda može se pristupiti na sljedećoj internetskoj stranici: http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravno na početnoj stranici Ministarstva za poljoprivrednu, prehrambenu i šumarsku politiku (www.politicheagricole.it) klikom na „Qualità” (Kvaliteta) (u gornjem desnom kutu zaslona) i zatim na „Prodotti DOP IGP STG” (Proizvodi ZOI, ZOZP i ZTS) (na lijevoj strani zaslona) te naposljetku na „Disciplinari di Produzione all’esame dell’UE” (Specifikacije proizvoda podnesene na razmatranje Europskoj uniji).

(1) SL L 343, 14.12.2012., str. 1.